**Informatīvais ziņojums** **„Par Eiropas Savienības neformālo Transporta, telekomunikāciju un enerģētikas Ministru padomi 2015.gada 7.oktobrī”**

2015. gada 7.oktobrī Luksemburgā notiks Eiropas Savienības neformālā Transporta, telekomunikāciju un enerģētikas Ministru padomes sanāksme. Ministru sesijās plānots diskutēt par velosatiksmi kā vienu no videi draudzīgākajiem transporta veidiem.

Luksemburgas Prezidentūra šo jautājumu ir izvēlējusies gaidāmās Parīzes klimata konferences kontekstā, lai veicinātu diskusijas par transporta ieguldījumu klimata mērķu sasniegšanā, īpaši koncentrējoties uz riteņbraukšanu.

Luksemburgas Prezidentūras savā diskusiju dokumentā norāda, ka Eiropā pieaug iedzīvotāju skaits pilsētās un piepilsētās, līdz ar to velosatiksme ir viens no veidiem, kā samazināt pieaugošos sastrēgumus. Gan valstij, gan iedzīvotājiem velotransports (pēc pārvietošanās ar kājām) ir viens no izmaksu ziņā efektīvākajiem pārvietošanās veidiem gan attiecībā pret infrastruktūru, gan pret transportlīdzekli. Tāpat tiek uzsvērts, ka velosipēda ražošana, uzturēšana un lietošana iepretim motorizētam transportlīdzeklim ir videi draudzīgākais transporta veids. Vienlaikus jāatzīmē, ka riteņbraukšanai ir pozitīva ietekme uz cilvēka veselību. Tiek uzsvērts, ka tie bērni, kuri uz skolu dodas ar velosipēdu, spēj labāk koncentrēties nekā tie, kuri tiek atvesti ar motorizētu transportlīdzekli vai dodas ar kājām. Tāpat darbinieki, kuri uz darbu dodas ar velosipēdu, daudz retāk izmanto slimības lapas. Tāpat Starptautiskās Veselības organizācijas aplēses liecina, ka pie situācijas, kad katrs iedzīvotājs katru dienu 15 minūtes vairāk ietu vai brauktu ar velosipēdu, varētu ik gadu izvairīties vismaz no 10000 priekšlaicīgiem nāves gadījumiem.

Līdz ar to Luksemburgas prezidentūra uzsver, ka esošajos Eiropas Savienības politikas instrumentos (piemēram, CIVITAS 2020, ELTIS, Ilgtspējīgas mobilitātes plāni utt.) un finanšu instrumentos (piemēram, Eiropas strukturālais un investīciju fonds, Horizonts 2020 un COSME) būtu jāveicina velosatiksmes nozīme, jo tā var sniegt pienesumu virknē Eiropas Komisijas prioritāšu, t.sk. privāto investīciju piesaistē, radot tūkstošiem jaunu darba vietu, emisiju samazināšanā un veicinot energoefektivitāti.

Ņemot vērā minēto, kā arī Eiropas Parlamenta aicinājumu Eiropas Komisijas darba programmā iekļaut ceļa karti velosatiksmes attīstībai, Parīzes deklarāciju par Transporta, veselības un vides panEiropas programmu, Luksemburgas Prezidentūra ir sagatavojusi Rīcības plānu, kurā ir iezīmēta virkne darbību, kas būtu veicamas Eiropa Komisijai.

Kā galvenos punktus var minēt, Eiropas Savienības velosatiksmes stratēģijas izstrādi un iekļaušanu Eiropas Komisijas darba programmā, velosatiksmes kontaktpunkta izveidi, kas būtu kā centrālais punkts visiem jautājumiem, kas ar to saistīti, t.sk. veicinātu informācijas apmaiņu starp dalībvalstīm un uzraudzītu Eiropas Savienības velosatiksmes stratēģijas ieviešanu. Tāpat ministri tiek aicināti, sadarbībā ar pašvaldībām, reģionālajos plānos un projektos ietvert velosatiksmes aspektu, gan efektīva transporta veida, gan izklaides aktivitātes griezumā.

Latvija uzskata, ka velosatiksme var būt efektīvas, ilgtspējīgas transporta sistēmas būtiska sastāvdaļa, un to vislabāk veikt, projektējot pilsētu transporta infrastruktūru, kas katrā pilsētā ir ļoti individuāls jautājums. Pie tam jāuzsver, ka velotransporta attīstība un tam piemērota, droša infrastruktūra ir viens no veidiem kā piesaistīt iedzīvotājus aktīvam un veselīgam dzīvesveidam. Lai to izveidotu pēc iespējas labāku, projektēšanas laikā ir jāievēro šādi pamatprincipi: drošība, tostarp redzamība, priekšrocības zīmes, ātruma samazinājums bīstamajās vietās, velosatiksmes atdalīšana no pārējās satiksmes; tīkla nepārtrauktība; tiešums; pievilcīgums un komforts, tas ir, pietiekams platums, kvalitatīvs segums, papildus informatīvās zīmes un norādes.

Lai notiktu veiksmīgāka velosatiksmes integrēšana, nepieciešams īpašu uzmanību pievērst veloinfrastruktūras tīkla nepārtrauktībai, kas jebkuram velosipēdistam nodrošina iespēju sasniegt vēlamo galamērķi. Plānojot nepārtrauktu veloinfrastruktūras tīklu, būtiski ir zināt un ņemt vērā galvenos iespējamos braucienu sākumpunktus, galamērķus un savienojamības iespējas ar citiem transporta veidiem, īpaši sabiedriskā transporta tīkliem, lai velosipēdisti varētu veikt lielākus attālumus, daļēji izmantojot arī sabiedrisko transportu.

Šo pasākumu īstenošanai nākotnē ir nepieciešamas papildus investīcijas, un Rīcības Plāns varētu nest vēlamos rezultātus politiku ieviešanā un finansējuma apgūšanā. Eiropas mērogā liela nozīme būtu labās prakses apmaiņai.

Satiksmes ministrs A.Matīss

Vizē: valsts sekretārs K.Ozoliņš

02.10.2015. 11:10

574 vārdi

Elīna Šimiņa – Neverovska 67028254

elina.simina@sam.gov.lv